b'\n_START_ARTICLE_\nVirginia City (Montana)\n_START_SECTION_\nKaupungin alkuvaiheet\n_START_PARAGRAPH_\nToukokuussa 1863 joukko malminetsij\xc3\xb6it\xc3\xa4 leiriytyi Alder Creek -puron varrelle. He olivat l\xc3\xa4hteneet matkaan l\xc3\xa4heisest\xc3\xa4 Bannackin kultakuumekaupungista tarkoituksenaan liitty\xc3\xa4 suurempaan malminetsij\xc3\xa4ryhm\xc3\xa4\xc3\xa4n, mutta joukko crow-intiaaneja oli katkaissut heid\xc3\xa4n matkansa. Malminetsij\xc3\xa4t l\xc3\xb6ysiv\xc3\xa4t leirins\xc3\xa4 l\xc3\xa4helt\xc3\xa4 kultaa, ja tieto asiasta levisi nopeasti. Viikossa puron varrelle oli saapunut satoja kullanetsij\xc3\xb6it\xc3\xa4._NEWLINE_Alder Creek -puron uurtaman kurun varrelle nousi nopeasti yhdeks\xc3\xa4n kullankaivajien leiri\xc3\xa4 noin 20 kilometrin matkalle. N\xc3\xa4ist\xc3\xa4 t\xc3\xa4rkein oli kurun keskivaiheilla oleva Verona, josta tuli Virginia Cityn kaupunki 16. kes\xc3\xa4kuuta 1863. Kaupungin nimeksi ehdotettiin alun perin Varina Etel\xc3\xa4valtioiden presidentin vaimon mukaan, mutta kaupunkihakemuksen hyv\xc3\xa4ksynyt, Pohjoisvaltioita edustava tuomari vaihtoi nimeksi Virginia._NEWLINE_Kaupungin ja sit\xc3\xa4 ymp\xc3\xa4r\xc3\xb6ivien kullankaivajien leirien v\xc3\xa4kiluku oli suurimmillaan 8\xc2\xa0000\xe2\x80\x9310\xc2\xa0000. Kultarynt\xc3\xa4yksen j\xc3\xa4lkeen v\xc3\xa4kiluku kutistui nopeasti, ja vuonna 1875 kaupungissa oli alle 800 asukasta._NEWLINE_Vuosina 1865\xe2\x80\x931875 kaupunki toimi Montana Territorion p\xc3\xa4\xc3\xa4kaupunkina. Vuonna 1875 p\xc3\xa4\xc3\xa4kaupunki siirrettiin kuihtuneesta kultakuumekaupungista Helenaan.\n_START_SECTION_\nKullankaivuun paluu\n_START_PARAGRAPH_\nVuoteen 1875 menness\xc3\xa4 suurin osa kullankaivajien leireist\xc3\xa4 oli hyl\xc3\xa4tty ja kaupungin alle 800:sta asukkaasta noin 40 prosenttia oli kiinalaisia siirtolaisia, jotka tutkivat huolellisesti hyl\xc3\xa4ttyj\xc3\xa4 valtauksia._NEWLINE_Vuonna 1898 kullankaivuu alueella j\xc3\xa4lleen laajeni, kun kaupunkiin saapui ensimm\xc3\xa4inen kullankaivamiseen tarkoitettu ruoppausvene. Koneellisen kullankaivuun tulosta huolimatta kaupungin v\xc3\xa4kiluku jatkoi laskuaan._NEWLINE_Ruoppaimilla tehty\xc3\xa4 kullankaivuuta jatkui vuoteen 1937 saakka, mink\xc3\xa4 j\xc3\xa4lkeen kullankaivuu jatkui en\xc3\xa4\xc3\xa4 kvartsisuonista. Yhdysvaltojen liitytty\xc3\xa4 toiseen maailmansotaan kullankaivuu luokiteltiin tarpeettomaksi toiminnaksi ja kullankaivuu alueella p\xc3\xa4\xc3\xa4ttyi. Vuoden 1945 j\xc3\xa4lkeen alueella on kaivettu kultaa vain ajoittain, esimerkiksi aikoina, jolloin kullan markkinahinta on ollut korkea.\n_START_SECTION_\nHistoriallisesti merkitt\xc3\xa4v\xc3\xa4 kulttuurikohde\n_START_PARAGRAPH_\nCharles Bovey mieltyi kaupunkiin 1940-luvun lopulla ja alkoi ostaa kiinteist\xc3\xb6j\xc3\xa4 kaupungista. H\xc3\xa4nen toimintansa pelasti useita rakennuksia purkamiselta ja rappeutumiselta. Vuonna 1961 Yhdysvaltain hallinto tunnusti Virginia Cityn National Historic Landmarkiksi eli historiallisesti merkitt\xc3\xa4v\xc3\xa4ksi kohteeksi. Boveyn kuoleman j\xc3\xa4lkeen Montanan osavaltio osti kiinteist\xc3\xb6t. Aluetta hallinnoi Montana Heritage Commission -j\xc3\xa4rjest\xc3\xb6. Alueen kunnostukseen on osallistunut osavaltion lis\xc3\xa4ksi my\xc3\xb6s useita yksityishenkil\xc3\xb6it\xc3\xa4.\n_START_SECTION_\nKulttuuri\n_START_PARAGRAPH_\nVirginia City ja l\xc3\xa4heinen Nevada City muodostavat yhdess\xc3\xa4 kulttuurihistoriallisen matkailukohteen. Alueella on tarjolla villi l\xc3\xa4nsi -teemaista majoitusta, ravintoloita ja ohjelmaa, kuten kiertok\xc3\xa4velyj\xc3\xa4, konsertteja, taiden\xc3\xa4yttelyit\xc3\xa4 ja el\xc3\xa4v\xc3\xa4n historian toimintaa. _NEWLINE_Kes\xc3\xa4iltaisin kaupungissa esiintyv\xc3\xa4t Brewery Follies ja Virginia City Players. Brewery Follies esitt\xc3\xa4\xc3\xa4 kabaree-komediaa vanhassa panimorakennuksessa . Virginia City Players tarjoaa 1800-lukulaista melodraamaa ja vaudeville-esityksi\xc3\xa4 oopperatalossa, joka on remontoitu vanhasta kivitallista. _NEWLINE_Nevada Cityn museon kokoelmiin kuuluu runsaasti villin l\xc3\xa4nnen ajan esineist\xc3\xb6\xc3\xa4, muun muassa suuri m\xc3\xa4\xc3\xa4r\xc3\xa4 erilaisia musiikkikoneita._NEWLINE_Villi l\xc3\xa4nsi -tyylist\xc3\xa4 majoitusta alueella tarjoavat muun muassa Elling House Inn, Fairweather Inn ja Nevada City Hotel. Useat majapaikat ovat avoinna vain kes\xc3\xa4kaudella.\n_START_SECTION_\nMaantiede ja ilmasto\n_START_PARAGRAPH_\nKaupunki sijaitsee 1\xc2\xa0756 metri\xc3\xa4 merenpintaa korkeammalla. Kaupunki on Alders Creek -puron uurtaman Alder\xe2\x80\x99s Gulch -kurun varrella. Kaupungin l\xc3\xa4pi virtaa Daylight Creek -niminen puro._NEWLINE_Virginia Cityss\xc3\xa4 vallitsee keskileveysasteiden aroilmasto (K\xc3\xb6ppen: BSk). Vuoden keskil\xc3\xa4mp\xc3\xb6tila on 5,4\xc2\xa0\xc2\xb0C (41,7\xc2\xa0\xc2\xb0F). Mittaushistorian korkein mitattu l\xc3\xa4mp\xc3\xb6tila on 36,1\xc2\xa0\xc2\xb0C (97,0\xc2\xa0\xc2\xb0F) ja alin mitattu l\xc3\xa4mp\xc3\xb6tila on \xe2\x80\x9340,6\xc2\xa0\xc2\xb0C (\xe2\x80\x9341,0\xc2\xa0\xc2\xb0F). Keskim\xc3\xa4\xc3\xa4rin vuotuinen sadem\xc3\xa4\xc3\xa4r\xc3\xa4 on 342,9\xc2\xa0mm ja sadep\xc3\xa4ivi\xc3\xa4 on vuodessa 74. Sateisin kuukausi on kes\xc3\xa4kuu (66\xc2\xa0mm) ja kuivin helmikuu (7,6\xc2\xa0mm).'